Taas yksi merkki Valtteri Bottaksen jatkosta Mercedeksellä – korvaajaehdokas jatkaa samassa F1-tallissa! - Formula 1 - Ilta-Sanomat
Taas yksi merkki Valtteri Bottaksen jatkosta Mercedeksellä – korvaajaehdokas jatkaa samassa F1-tallissa!
Nicholas Latifi ja George Russell jatkavat Williamsilla.
Julkaistu: 16.7. 15:50
Williams julkaisi kuskiparinsa ensi kaudeksi.
Williamsin F1-talli ilmoitti torstaina, että tallin kuljettajakaksikko pysyy muuttumattomana vuoteen 2021.
Talli jatkaa siis ensi kertaa sitten Valtteri Bottaksen ja Felipe Massan ajan (2014–16) samalla kuskikaksikolla, kun George Russell ja Nicholas Latifi jatkavat tiimissä.
Tiedote alleviivaa entisestään mediatietoja, joiden mukaan MM-sarjan kärkinimen Bottaksen jatkosta Mercedeksellä on jo sovittu. Williamsin Russell olisi nimittäin ollut todennäköisin korvaajaehdokas. Toisen kautensa F1-sarjassa aloittanut suurlahjakkuus on Mercedeksen juniorikuski.
Britti Russell on suuremmalta markkina-alueelta eikä Mercedes myöskään ole nostanut ykköstalliinsa vielä yhtään omaa junioriaan, joten hänen siirtoonsa olisivat voineet vaikuttaa myös poliittiset tekijät.
30-vuotias MM-sarjan kärkinimi Bottas on kuitenkin jälleen pitämässä paikkansa epäilijöistä huolimatta. Ensi kausi olisi hänelle jo viides Mercedeksellä.
Williamsilla jatkavan Latifin isä Michael Latifi on miljardööri, joka on tehnyt merkittäviä panostuksia perinteikkääseen brittitiimiin. Valtaosa tallin autosta löytyvistä sponsorilogoista kytkeytyy jotenkin Latifin perheeseen.
MM-tilanne
Kuljettajien MM-sarja:
1) Bottas 43
2) Hamilton 37
3) Norris 26
4) Leclerc 18, 5) Perez 16, 6) Verstappen 15, 7) Sainz Jr. 13, 8) Albon 12, 9) Gasly 6, 10) Stroll 6, 11) Ocon 4, 12) Ricciardo 4, 13) Giovinazzi 2, 14) Kvjat 1, 15) Vettel 1.
1) Mercedes 80
2) McLaren 39
3) Red Bull 27
4) Racing Point 22, 5) Ferrari 19, 6) Renault 8, 7) AlphaTauri 7, 8) Alfa Romeo 2.
Yltääkö Lewis Hamilton Michael Schumacherin kovaan ennätykseen Unkarissa? ”Järisyttää minua joka kerta”
Valtteri Bottas johtaa F1-sarjaa uudestisyntyneenä – onni yksityiselämässä ja uusi ajotyyli auttavat: ”Viime vuonna en varmasti olisi pystynyt”
13.7. 6:10